কৃষ্ণনগর কাণ্ডে চাঞ্চল্যকর তথ্য, প্রেমিকের গোটা পরিবার শামিল খুনে

ওয়েব ডেস্ক: কৃষ্ণনগর খুন মামলায় (Krishnagar Murder Case) নতুন চাঞ্চল্যকর তথ্য সামনে এসেছে। পুলিশের দাবি, মূল অভিযুক্ত দেশরাজ সিংহ একা নয়, বরং তার পরিবারের একাধিক সদস্যও অপরাধ জগতের সঙ্গে জড়িত। জানা গিয়েছে, উত্তরপ্রদেশে দেশরাজের পরিবারের বিরুদ্ধে অপহরণ ও খুন-সহ একাধিক মামলা নথিভুক্ত রয়েছে।

তদন্তকারীদের হাতে পাওয়া তথ্য অনুযায়ী, দেশরাজের ছোট ভাই নিতিন প্রতাপ সিংহ চলতি বছরের ১৯ মে দেওরিয়া থেকে কৃষ্ণনগরে এসে তাকে অস্ত্র জোগাড় করে দেয়। ওই আগ্নেয়াস্ত্র দিয়েই খুন সংঘটিত হয় বলে পুলিশের সন্দেহ। খুনের আগে দুই ভাই প্রায় পাঁচদিন একটি ভাড়া বাড়িতে লুকিয়ে থেকে পরিকল্পনা করে।

আরও পড়ুন: জগন্নাথ ধাম দেখেছেন এবার দুর্গাঅঙ্গন তৈরি হবে

খুনের পর তদন্তকে ভ্রান্ত পথে চালিত করতে অভিযুক্তরা একাধিক কৌশল নেয়। চারটি আলাদা সিম কার্ড ব্যবহার করা হয়। এর মধ্যে একটি উত্তরপ্রদেশের এক বধির-মূক ব্যক্তির নামে নেওয়া। মোবাইলের লোকেশন কখনও হাওড়া, কখনও আসানসোল, আবার কখনও বরাকার দেখিয়ে পুলিশকে বিভ্রান্ত করার চেষ্টা চলে।

দেশরাজ এখনও পলাতক। তাকে গ্রেপ্তার করতে ইতিমধ্যেই পুলিশের বিশেষ দল উত্তরপ্রদেশে তল্লাশি চালাচ্ছে। এদিকে বরাকার থেকে উদ্ধার হয়েছে একটি নতুন মোবাইল ও সিম কার্ড, যা দেশরাজের ব্যবহৃত বলে মনে করা হচ্ছে। মোবাইলের IMEI নম্বর এবং সিমের তথ্য খতিয়ে দেখে তদন্ত এগোচ্ছে।

পুলিশের মতে, গোটা হত্যাকাণ্ডটি ঠান্ডা মাথায় পূর্বপরিকল্পিতভাবে ঘটানো হয়েছে। দেশরাজকে ধরতে সর্বোচ্চ তৎপরতা চালাচ্ছে তদন্তকারীরা।

দেখুন আরও খবর: